Diari Oficial de la Generalitat Valenciana


Sumari del DOGV 356, del 24-03-1986 (1986/805918)

DECRET 25/1986, de 24 de febrer, del Consell de la Generalitat Valenciana, pel qual es determina la competència sancionadora en relació amb les infraccions sanitàries i en matèria de defensa del consumidor i usuari.
-----------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1986/02/24/25/dof/vci/html**

### Dades del document

Número de DOGV
:   356

Data del DOGV
:   24-03-1986

Secció del DOGV
:   DISPOSICIONS GENERALS

Número del document
:   1986/805918


Data del document
:   24-02-1986

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

Decret 25/1986, de 24 de febrer, del Consell de la Generalitat Valenciana, pel qual es determina la competència sancionadora en relació amb les infraccions sanitàries i en matèria de defensa del consumidor i usuari.  
El Decret 114/1985, de 25 de juliol, pel qual s'estableix la nova estructura del Consell de la Generalitat Valenciana, creà la Conselleria de Sanitat i Consum, comprensiva de les competències sanitàries que anteriorment exercia la Conselleria de Sanitat, Seguretat Social i Treball, a les quals s'afegeixen les relatives a la defensa i protecció dels consumidors i usuaris. En concret, al nou Departament s'adscriuen, per Decret del President 25/1985, de 25 de juliol, les funcions i els serveis en matèria de disciplina de mercat, transferits pels Reials Decrets 2388/1982, de 25 de juliol, i 3079/1983, de 2 de novembre.   
Aquesta configuració d'una Conselleria que aglutina competències anteriorment atribuïdes a distints Departaments, obliga d'abordar, entre d'altres mesures reglamentàries, la regulació de quins són els òrgans competents per a l'exercici de les potestats sancionadores en relació amb les infraccions diverses que poden presentar-se pel que fa al doble àmbit funcional.   
En atenció d'aquests motins, a proposta de la Conselleria de Sanitat i Consum, i amb la deliberació prèvia del Govern Valencià, en sessió celebrada el dia 24 de febrer de 1986,   
DECRETE:  
Article primer  
Les infraccions administratives en les matèries de sanitat i de protecció i defensa dels drets i interessos del consumidor i de l'usuari, seran sancionades amb les normes establertes en aquest Decret.   
Article segon  
La tipificació de les infraccions, la qualificació i el règim de graduació de les sancions aplicables s'ajustarà al que estableix la legislació general vigent aplicable en cada cas, en especial a les previsions de la Llei 26/1984, de 19 de juliol, per a la defensa dels consumidors i usuaris, i del Reial Decret 1945/1983, de 22 de juliol.   
Article tercer  
U. El procediment sancionador es correspondrà, amb caràcter general, amb l'establert per la Llei de Procediment Administratiu, de 17 de juliol de 1958, en els articles 133.a 137, ambdós inclosos. Alhora, hi seran d'aplicació les peculiaritats concretes especificades en el Reial Decret 1945/1983, de 22 de juliol, en allò que fa referència a les infraccions que aquest text esmenta   
Dos Podrà iniciar-se en virtut d'acta alçada pels Serveis d'Inspecció, per comunicació d'alguna autoritat o òrgan administratiu, o per denúncia formulada pels particulars sobre algun fet o conducta que puguen ser constitutius d'infracció.   
Tres. L'expedient serà tramitat pels Serveis Territorials de la Conselleria de Sanitat i Consum, i la facultat d'incoació correspondrà al Cap de Servei, de Sanitat o de Consum, segons es tracte d'infraccions sanitàries o de consum, respectivament.   
Article quart  
Els òrgans de la Generalitat Valenciana competents per a la imposició de sancions i adopció de mesures en les matèries contemplades per aquest Decret són:   
a) Els Directors Territorials de la Conselleria de Sanitat i Consum, per a la imposició de sancions fins a 100.000 Ptes., i pel que fa a les infraccions a què fa referència aquesta norma, tant sanitàries com de consum, pertanyents a l?àmbit de la seua competència territorial.   
b) Els Directors Generals de la Conselleria de Sanitat i Consum, per a la imposició de sancions fins a 1.000.000 de Ptes., amb relació a les infraccions pròpies dels seus àmbits respectius de competència funcional.   
c) El Conseller de Sanitat i Consum per a la imposició de sancions fins a 2.500.000 de Ptes.   
d) El Consell de la Generalitat Valenciana per a la imposició de sancions superiors a 2.500.000 de Ptes., i clausura temporal d'establiments.   
Article cinqué  
L'adopció de les mesures a què fa referència l'article 37 de la Llei 26/1984, de 19 de juliol, en matèria de defensa dels consumidors i usuaris, serà acordada pel Director Territorial de Sanitat i Consum que en cada cas corresponga.   
Article sisé  
Les facultats sancionadores contemplades en aquest Decret podran ser objecte de delegació en la forma prescrita en l'article 68 de la Llei 5/1983, de 30 de desembre, de Govern Valencià.   
DISPOSICIO TRANSITORIA  
Mentre no es produesca el nomenament dels Directors Territorials de Sanitat i Consum, les facultats que aquest Decret els atribueix seran exercides pels Caps dels Serveis Territorials de Sanitat o de Consum, segons es tracte, respectivament, d'expedients per infraccions sanitàries o en matèria de defensa del consumidor i usuari.   
DISPOSICIO DEROGATORIA  
Queda derogat l'article 2n.2 del Decret 195/85, de 9 de desembre, del Consell de la Generalitat Valenciana, així com totes les altres disposicions d? igual o inferior rang que s'oposen a aquest Decret.   
-DISPOSICIONS FINALS  
Primera  
El Conseller de Sanitat i Consum resta facultat per dictar les disposicions necessàries per al desenvolupament i l'aplicació del que estableix aquest Decret.   
Segona  
Aquest Decret entrarà en vigor el dia de la publicació en el Diari Oficial de la Generalitat Valenciana.   
València, a 24 de febrer de 1986.   
El President de la Generalitat,  
JOAN LERMA I BLASCO  
El Conseller de Sanitat i Consum  
JOAQUIM COLOMER I SALA


Còpia Permalink ELI